ועדת הכספים, כנסת 20, פרוטוקול מספר 331, 2016-03-29 10:25

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: על סדר היום הצעה לסדר היום בנושא: "אי יישום החלטת ממשלה 2017 – תכנית אסטרטגית רב-שנתית לפיתוח שדרות ויישובי עוטף עזה", של חבר הכנסת חיים ילין ויוסי יונה, דיון מעקב והצעה לסדר-היום בנושא: "החלטת ממשלה 2017 בעניין שיקום וסיוע ליישובי עוטף עזה" של חברת הכנסת שרן השכל.

חיים ילין: כבוד היושב ראש, בוקר טוב לכולם.

חיים ילין: תודה רבה על הדיון.

חיים ילין: אמנם לא היה יותר מדי זמן לישון, אבל אני מקווה שנצליח.

חיים ילין: יש שתי החלטות שהן מהותיות לגבי עוטף עזה, החלטת ממשלה 2017 והחלטת ממשלה 2025.

חיים ילין: אני חייב לציין שרוב הסעיפים מבוצעים.

חיים ילין: אני מציין כאן רק את הסעיפים שכרגע נשלחו אלי על ידי כל ראשי המועצות כי הם תקועים.

חיים ילין: ביתר הדברים, אם אני לא אומר את השמות או את שמות המשרדים, אל תיעלבו אלא כנראה אתם עושים עבודתכם כראוי ואני מאוד מעריך את זה.

חיים ילין: הנושא העיקרי שכרגע תקוע הוא כל התשתיות וגנרציה של הישובים שנמצאים ארבעה קילומטרים עד שבעה קילומטרים.

חיים ילין: זה תקוע כי אין תקציב.

חיים ילין: למה אין תקציב?

חיים ילין: כבוד היושב ראש, אתה יודע יפה מאוד שיש כנראה סכסוך או אי הבנות - או תמצא את השם הפוליטי - בין האוצר לבין ועדת הכספים לגבי העברות תקציביות.

משה גפני: אין סכסוך.

משה גפני: אני לא יודע על שום דבר.

משה גפני: תגישו העברה ואנחנו נדון בה.

משה גפני: אם היא תהיה בסדר, נאשר אותה.

משה גפני: האוצר רוצה לחסוך כסף על חשבון תושבי עוטף עזה.

משה גפני: הוועדה פתוחה בפניהם.

משה גפני: שיביאו העברה ושלא יגידו את זה אפילו כבדיחה.

משה גפני: אין משרד שלא פונה אלי ואומר לי שאני לא רוצה להביא העברות.

משה גפני: פשוט לא להאמין.

משה גפני: אני הייתי שולח את כל אגף התקציבים הביתה ומביא אגף חדש.

משה גפני: אל תגיד את זה אפילו כבדיחה כדי שלא יהיה רשום בפרוטוקול.

משה גפני: אני מודיע כאן שכל העברה שתגיע, אני שם אותה על שולחן הוועדה.

חיים ילין: תן לי לסיים את הדברים ונמשיך הלאה.

חיים ילין: אתמול עד 1:00 בלילה ניסיתי לנהל משא ומתן עם האוצר כדי שיביא את ההעברה הזאת כדי שנוכל לשחרר.

חיים ילין: מדובר על 34 מיליוני שקלים לתשתיות שחלקן הן תשתיות ליציאות חירום מהישובים ועוד שמונה מיליון שקלים על גנרציה.

חיים ילין: זאת אומרת, אנחנו יודעים שכאשר יש הפגזות ואין חשמל, כל המערכת קורסת כולל עוד כמה מערכות שאני לא רוצה לפרט לגביהן כאן.

חיים ילין: מדובר על עוד שמונה מיליוני שקלים.

חיים ילין: 42 מיליון שקלים תקועים בגלל סיבות פוליטיות למיניהן ושוב אני מציין שאמרתי לאוצר, ואני אומר לפרוטוקול, שכל סכום שהוא יעביר לצורך עוטף עזה, לא תהיה כאן שום בעיה.

משה גפני: קודם נדון.

משה גפני: אנחנו צריכים לדון ולאשר.

חיים ילין: בסדר.

חיים ילין: אני אומר שאם יש מישהו שנפגע, בסופו של דבר אלה תושבי עוטף עזה.

משה גפני: נכון.

חיים ילין: זה סעיף 18 מתוך החלטת הממשלה.

חיים ילין: הסעיפים הבאים, 24 ו-25, כלכלה, מענק מרכז ההשקעות.

חיים ילין: הסבה לסעיף 12(ג) המאפשר שדרוג תשתיות.

חיים ילין: אני רוצה להסביר את זה.

חיים ילין: אנחנו ביקשנו כאן, והיה כאן דיון, להחריג את כל המפעלים של עוטף עזה שאין להם ייצוא כי המענקים שניתנים הם רק למפעלים שיש להם ייצוא.

חיים ילין: הבקשה בהחלטת הממשלה הייתה חד משמעית לפיה יישקל המצב, מה שנקרא חסכון בייבוא או כל תחליף שמיוצר בעוטף עזה, יקבל את ההטבה.

חיים ילין: משרד הכלכלה הודיע לא.

חיים ילין: למה?

חיים ילין: אני אסביר לכם למה.

חיים ילין: יש מילה מאוד סוציאליסטית והיא השלכות רוחב.

חיים ילין: אם פלוני מקבל, גם אלמוני צריך לקבל.

חיים ילין: לכן הם מפחדים מהשלכות רוחב.

חיים ילין: אנחנו ממשיכים עם כלכלה, מעונות יום.

חיים ילין: זאת השערורייה הגדולה ביותר.

חיים ילין: בעוטף עזה יש החלטה שכל הילדים – בג"ץ משנת 2003-2005 – מגיל לידה עד גיל 18 תחת מוסדות החינוך ומשרד הכלכלה במקרה שאלה מעונות יום, חייבים להיות ממוגנים.

חיים ילין: זאת החלטה אבל הם לא מתקצבים את מעונות היום לפי הפרמטר של המכרזים שבדרך כלל הוא כמעט פי שתיים ממעון רגיל.

חיים ילין: אם התקצוב במעון רגיל הוא בין 4,000 ל-5,000 שקלים למטר, כאן מדובר על בין 8,000 ל-10,000 שקלים למטר.

חיים ילין: התשובה ממשרד הכלכלה היא שאין כסף מהאוצר.

עמר בר-לב: מה ההיקף במעונות היום?

עמר בר-לב: מה ההיקף הכללי שחסר?

חיים ילין: אני לא יודע את הנתונים אבל אני יכול להגיד לכם שיש עוד מהחלטה שהתקבלה ב-2010 כשמונה מעונות יום שחלקם לא נבנו בגלל חוסר תקציב.

חיים ילין: זה כלום כסף.

חיים ילין: חקלאות.

חיים ילין: דובר כאן על מס מעסיקים.

חיים ילין: בגלל שמס מעסיקים בוטל, הרבה בזכותך, נאמר כאן לאורך כל הדרך, וגם נרשם בפרוטוקול, שבגלל שבהחלטת ממשלה 2017 דובר על כך שיהיה פטור, חמישים אחוזי הנחה, לעוטף עזה במשך השנים 2015, 2016 ו-2017, וכי האוצר לא ייקח את הכסף בחזרה אלא הכסף הזה יוסב לתשתיות חקלאיות בעוטף עזה.

חיים ילין: הדבר הזה לא קרה.

חיים ילין: אני לא רוצה להגיד את המילה נלקח בחשכה, במחשכים, איך שאתם רוצים, אבל האוצר לקח בחזרה את הכסף.

חיים ילין: אני חושב שזאת טעות פטאלית.

חיים ילין: מדובר בשדרוג תשתיות שרוצים הרבה מאוד שנים ביישובי עוטף עזה.

חיים ילין: סעיף 48.

חיים ילין: מדובר על גגות אסבסט.

חיים ילין: השר להגנת הסביבה אבי גבאי אמר - בנוהל שהוא קצת בעייתי - שהמועצות ישימו את ההפרש של הכסף החסר במכרזים והוא ישלים.

חיים ילין: אכן כך בוצע והוחלפו גגות אסבסט בעלות מסוימת.

חיים ילין: הפער הזה עדיין לא הגיע למועצות האזוריות.

משה גפני: מה עוד יש לך שם?

חיים ילין: עוד שני סעיפים.

חיים ילין: החלטת ממשלה 2025 לגבי החקלאות מדברת על כך שמשרד החקלאות יתקצב פרויקטור בסך מיליון שקלים לגבי הקו הרביעי לרכבת.

חיים ילין: המשמעות היא שצריכים להגיע לעוטף עזה ולדרום סדר גודל של מאה אלף קוב מים נוספים.

חיים ילין: הפרויקטור הזה שהיה צריך להיות מתוקצב על ידי רשות המים לא תוקצב.

חיים ילין: הסעיף האחרון הוא המכשול עצמו.

חיים ילין: היו דיונים גם כאן וגם בוועדת חוץ וביטחון.

חיים ילין: הסוגיה הזאת הופכת להיות סוגיה פוליטית כי האוצר הודיע שיש 2.7 מיליארד שקלים.

חיים ילין: אתמול, מתוך ועדת חוץ וביטחון, ועמר בר-לב היה יחד אתנו והוא זימן אותי לשם כיושב ראש מועצה אזורית אשכול לשעבר כי אני לא חבר בוועדת החוץ והביטחון, אני היום אומר כאן בגלוי ומבחינתי שכולם ישמעו את זה.

חיים ילין: ראש הממשלה לא מקבל החלטה לבניית המכשול וזה רק מסיבה אחת: הוא מפחד שברגע שיתחילו לבנות אותו, החאמס יעשה את הפיגועים דרך המנהרות, יזרז תהליכים שהוא לא רוצה.

חיים ילין: לכן אנחנו עומדים היום מול סיטואציה אבסורדית לחלוטין ששר האוצר הבטיח שיש את הכספים, ראש הממשלה מאוד מודאג מכך שעוד מעט יכולה לפרוץ עוד איזו מלחמה בגלל שבעצם אנחנו שמים כיפת ברזל מתחת לאדמה.

חיים ילין: הנושא ההרחבה, הרחבת 232.

חיים ילין: אני מבקש, כבוד היושב ראש.

חיים ילין: החלטה 232, הרחבת הכביש הזה שמוביל היום אלף משאיות.

חיים ילין: סוגיה מאוד כאובה.

חיים ילין: לפני שלוש שנים נגמר התכנון העקרוני של הכביש בעלות של מיליוני שקלים.

חיים ילין: אמרו שמשם גוזרים את התכנית המפורטת וכי בין שלושה לשישה חודשים מתחילים את הביצוע.

חיים ילין: היום לקחו את התכניות האלה, את מיליוני השקלים האלה, זרקו אותם הצידה, מתחילים את כל התכנון העקרוני מחדש.

חיים ילין: תכנית מפורטת, ביצוע, כל זה ייקח שנה ובינתיים ממשיך המצב עם אלף משאיות וכולי.

חיים ילין: אני לא רוצה לפתוח את כל הדיון הזה אבל אין סיבה שלא נבקר את הניהול.

חיים ילין: לא יכול להיות שהוצא כסף ממשלם המיסים והכסף הזה נזרק לפח ועכשיו מתחילים הכול מחדש.

חיים ילין: אני מאוד מודה לך.

משה גפני: תודה רבה.

משה גפני: משרד הכלכלה, לגבי המעונות.

<מירי שמואלי: אני מאגף אסטרטגיה ותכנון במשרד הכלכלה והתעשייה.

<מירי שמואלי: לגבי מעונות יום, באוקטובר 2015 אושר הבינוי של שמונה מעונות יום חדשים בהיקף תקציבי של 31 מיליון שקלים.

<מירי שמואלי: כל המעונות יהיו ממוגנים.

<מירי שמואלי: אכן יש איזושהי השגה לגבי מה התקצוב בגין המיגון, האם מדובר בתוספת של 37 אחוזים או בתוספת גבוהה יותר.

<מירי שמואלי: זה מצוי בבחינה גם פנימית שלנו מול הרשויות.

חיים ילין: כבר ארבע שנים.

חיים ילין: את לא אשמה בזה, אבל כבר ארבע שנים זה נמצא בבחינה.

חיים ילין: זה מעמוד ענן.

<מירי שמואלי: לא.

<מירי שמואלי: ב-13 במרץ הייתה לנו ישיבה עם ראשי הרשויות וביקשנו חומרים ואנחנו נבדוק ונראה.

משה גפני: כמה זמן אתם בוחנים את זה?

חיים ילין: למה עם משרד החינוך אין בעיה?

חיים ילין: במשרד החינוך אין בעיה אלא רק אתכם.

משה גפני: כמה זמן מתקיימת הבחינה הזאת?

<מירי שמואלי: הבחינה תבוצע בצורה מלאה ולכן צריך לקבל עוד קצת נתונים.

משה גפני: אני מבין.

משה גפני: עוד קצת נתונים, אבל כמה זמן מתקיימת הבחינה לגבי המעונות האלה?

משה גפני: מתי התחילה הבחינה הזאת?

<מירי שמואלי: ברבעון האחרון זה נעשה בצורה יותר אינטנסיבית.

משה גפני: מתי התחיל הדיון של הבחינה הזאת?

<מירי שמואלי: התוספת של ה-37 אחוזים - - -

משה גפני: מתי התחיל הדיון על המעונות האלה?

<מירי שמואלי: זה חדש יחסית.

משה גפני: מתי התחיל הדיון?

<מירי שמואלי: לפני כחצי שנה.

<מירי שמואלי: משהו כזה.

<מירי שמואלי: זה נכון שזה לוקח זמן.

משה גפני: לפני חצי שנה לא היה דיון על זה.

<מירי שמואלי: היה דיון על זה יחד עם ראשי הרשויות.

משה גפני: אני שואל מתי היה הדיון הראשון לגבי המעונות האלה בעוטף עזה?

משה גפני: מתי דיברו באופן רעיוני שצריך לעשות את זה?

משה גפני: לפני כמה זמן?

<מירי שמואלי: באופן רעיוני, תוספת המיגון נקבעה בהחלטת הממשלה שהתקבלה ב-2014.

חיים ילין: לא.

חיים ילין: החלטה ראשונה היא מ-2010.

<מירי שמואלי: אבל תוספת המיגון נקבעה מכוח - - -

חיים ילין: לא.

חיים ילין: כבר ב-2010.

חיים ילין: ארבע שנים אתם עובדים על זה ואין תוצאות.

חיים ילין: עוד פעם, את לא אשמה.

<מירי שמואלי: אני אומרת שהתוספת של המיגון היא משהו חדש.

<מירי שמואלי: זה שהוחלט על 37 אחוזים תוספת, זה לא ב-2010 אלא זה משהו שהוחלט עליו זה עתה.

<מירי שמואלי: הבינוי של מעונות היום החדשים ייעשה במיגון.

<מירי שמואלי: יכול להיות שיש דלתה שנצטרך להשלים אותה ואת זה אנחנו בודקים.

משה גפני: במסגרת הדיונים שאני מנהל עם משרד האוצר שלא קיים, שמעתי שלקחו את הכסף הזה לצרכים אחרים.

משה גפני: את יודעת על דבר כזה?

<מירי שמואלי: ממש לא.

משה גפני: זה רק לשון הרע, רכילות.

משה גפני: אמרו לי שפשוט אין הכסף, שלקחו אותו לצרכים אחרים כאשר בממשלה החליטו על כל מיני דברים אחרים.

משה גפני: יכול להיות שסתם אני שומע שמועות כאלה.

<מירי שמואלי: אני לא שמעתי את השמועה הזאת.

מנואל טרכטנברג: הוא העלה עוד סוגיה לגבי משרד הכלכלה, חוק עידוד השקעות הון.

<לבנה זגורי: מנהלת המחלקה לבחינת תכניות במרכז ההשקעות.

<לבנה זגורי: לגבי מיגון מבנים, יש לכם את הסכום שהוא ארבעה מיליון וחצי בערך, קצת יותר.

<לבנה זגורי: יש לנו עוד שתי בקשות פתוחות בסכום מזערי.

<לבנה זגורי: אנחנו בכוונה לא צבענו עשר בקשות שאושרו להקמה והרחבה בעוטף עזה בסך של 18 מיליון שקלים.

<לבנה זגורי: יכולנו לצבוע אותן אבל מפורשות ההחלטה אומרת שם השקעות נוספות.

<לבנה זגורי: ההחלטה מדברת במפורש על השקעות נוספות ואנחנו בחרנו לא לצבוע אותן.

<לבנה זגורי: יש בקשות עתידיות.

<לבנה זגורי: בנוסף, מענק נגב, ביקשנו מהאוצר להפריד את זה מיתר שינויי החקיקה ואם זה יתאפשר, בקשות שיוגשו יטופלו במהלך השנה.

משה גפני: תודה.

משה גפני: אני מבקש משתיכן לקבל בתוך שבוע תשובה בכתב על השאלות שהועלו כאן.

<לבנה זגורי: לגבי מרכז ההשקעות, קיבלתם תשובה.

<לבנה זגורי: מסרנו את התשובה.

<מירי שמואלי: לגבי מעונות יום, נעביר את התשובה בצורה מסודרת.

משה גפני: אני מבקש להעביר עוד פעם.

משה גפני: לא קיבלנו את התשובה.

מנואל טרכטנברג: אני לא הבנתי את התשובה לגבי הסוגיה שהעלה חבר הכנסת ילין, האם מפעלים שהם לא לייצוא, גם הם יקבלו מענקים.

<לבנה זגורי: התקיימה ישיבה אצל מנכ"ל המשרד.

<לבנה זגורי: אנחנו כן רוצים לגבש מסלול ייחודי למפעלים שלא מייצאים כדי באמת לנסות לסייע למפעלים בעוטף עזה.

משה גפני: מה זה המכתב הזה?

משה גפני: ממי למי?

משה גפני: אני מצטער מאוד, אני מבקש לקבל גם מכתב שמופנה אלי.

<לבנה זגורי: יש שם מכתב שמופנה אליך.

משה גפני: יש לי בקשה לשתיכן.

משה גפני: העלה חבר הכנסת חיים ילין פעם נוספת בדיון מעקב את הבעיות והשאלה שנשאלה עליה עדיין לא קיבלנו תשובה, האם זה רק במפעלים לייצוא.

<לבנה זגורי: כרגע, על פי חוק, כן.

<לבנה זגורי: ביקשנו שינויי חקיקה לעניין בקשות של מפעלים שלא עומדים בתנאי סף למפעל בר תחרות.

משה גפני: יכול להיות שנצטרך לתקן את החוק.

חיים ילין: נחום איצקוביץ' מנסה כבר שנה ולא מצליח.

מנואל טרכטנברג: אני חושב שהוועדה צריכה לקחת יוזמה בעניין הזה.

משה גפני: זה מה שאני אומר.

מנואל טרכטנברג: אם לא, זה לא ילך.

<לבנה זגורי: יש קול קורא שיתפרסם באפריל השנה לגבי מסלול תעסוקה.

משה גפני: יתפרסם בעזרת השם, בלי נדר כמובן.

משה גפני: מה יתפרסם?

<לבנה זגורי: לגבי אלה שלא במסלול ייצוא, במסלול תעסוקה.

איתן ברושי: מפעלים בקווי עדיפות?

איתן ברושי: קווי עימות בכל הארץ?

איתן ברושי: לפי דעתי זה לא רק עוטף עזה.

איתן ברושי: אני מציע שהוועדה תיקח את זה על עצמה.

איתן ברושי: לאור ההישגים שלהם, אני לא בטוח שהם יכולים לקחת עוד משימות.

משה גפני: אני מבקש תשובה בכתב בתוך שבוע.

משה גפני: כל מה שאמרת עכשיו.

משה גפני: יכול להיות שבאמת אנחנו נעשה את הדבר הזה, ניקח על עצמנו את היוזמה.

משה גפני: בכל אופן, אין לי טענות אליכן.

משה גפני: גם חיים ילין עת העלה את הנושא, הוא לא בא בטענות אליכן.

משה גפני: אתן בלי שר.

משה גפני: יכול להיות שאנחנו ניקח את הפיקוד על העניין הזה.

איתן ברושי: ממתי שר זה דבר חשוב?

משה גפני: זה גם נכון מה שהוא אומר אבל אני רוצה תוך שבוע תשובות בכתב.

משה גפני: מכתבים שמופנים אלי.

<לבנה זגורי: נעביר.

משה גפני: חשוב מאוד מה שאתם מעבירים למרכז המחקר על פי בקשתם ואכן צריך להעביר את זה אבל זאת לא תשובה לוועדה.

<לבנה זגורי: אנחנו נעביר תשובה מסודרת לוועדה.

<לבנה זגורי: אני רק רוצה לציין שכן חשוב לנו מאוד לשמור על המהות של הסעיף הזה.

משה גפני: תכתבי את זה.

משה גפני: אנחנו נחליט מה לעשות.

משה גפני: אני מודה לך.

משה גפני: אני רק מבקש לכתוב את זה ובתוך שבוע אני רוצה תשובות.

משה גפני: מה הסיפור של הכסף?

<יובל טלר חסון: אגף תקציבים לא מכיר פניות תקציביות שנמצאות על שולחנו שתקועות מסיבה כזאת או אחרת.

<יובל טלר חסון: ככל שפניות תקציביות יגיעו, אגף התקציבים יפעל להעביר את הפניות לוועדה.

<יובל טלר חסון: לגופו של עניין, בנושא תקציבי החטיבה להתיישבות, ספציפית על תשתיות גנרציה אליהן התייחס חבר הכנסת ילין, הנחיית היועץ המשפטי לממשלה היא שאין אפשרות כרגע לעבוד עם החטיבה באופן ישיר אלא רק באמצעות הסכם.

<יובל טלר חסון: משרד החקלאות כרגע עובד על חתימה על הסכם ביחד עם החטיבה להתיישבות.

<יובל טלר חסון: ברגע שייחתם ההסכם, יועברו התקציבים לחטיבה.

<יובל טלר חסון: יש לציין שהוצע למשרד החקלאות להעביר את התקציבים שהמשרד עצמו יפעיל ולא באמצעות החטיבה וכרגע ההחלטה שהתקבלה במשרד היא שהם רוצים לעבוד דווקא דרך החטיבה להתיישבות.

חיים ילין: אני מודאג מאוד מהדברים שאתה אומר.

חיים ילין: אני באמת מודאג.

משה גפני: אני לא מעכב את זה.

<יובל טלר חסון: גם אנחנו לא.

משה גפני: שאלתי אם אני לא מעכב את זה.

<יובל טלר חסון: את מה?

משה גפני: את ההעברה.

משה גפני: אין העברה.

<יובל טלר חסון: כרגע אין הסכם עם החטיבה להתיישבות.

<יובל טלר חסון: אתה לא מעכב את זה.

משה גפני: אין העברה.

חיים ילין: נרשם בפרוטוקול.

משה גפני: הפרוטוקול לא מעניין אותי.

משה גפני: הם יבחרו בי בבחירות?

משה גפני: אין העברה.

משה גפני: מה שהעלה חבר הכנסת חיים ילין, הבעיה בעינה עומדת.

<יובל טלר חסון: הבעיה נובעת מזה אין אפשרות כרגע לעבוד דרך החטיבה להתיישבות.

מנואל טרכטנברג: למה השקעה בתשתיות דרך החטיבה?

<יובל טלר חסון: גם ראשי הרשויות רוצים לעבוד דווקא דרך החטיבה.

<יובל טלר חסון: הייתה התעקשות של ראשי הרשויות בנושא הזה.

משה גפני: אני מודה לך.

משה גפני: חיים, אנחנו נצטרך לקיים איזושהי ישיבה בנושא הזה או לדבר אתם.

משה גפני: מתברר שהטעו אותך.

חיים ילין: אני תמים.

חיים ילין: אני מאמין לבני אדם.

משה גפני: עבדו עליך.

חיים ילין: אני יודע.

משה גפני: אני עכשיו מדבר ברצינות.

משה גפני: הייתה כאן בריחה ממציאות.

משה גפני: לא התמודדת עם הבעיה, לא אני ולא אתה ולא אנחנו כולנו.

משה גפני: זרקו את זה עלי וזה בסדר, והם לא היחידים שעושים את זה.

משה גפני: אין שום העברה בצנרת.

משה גפני: יש ויכוח משפטי והוויכוח נמצא אצל היועץ המשפטי לממשלה בעקבות הסיפור של החטיבה להתיישבות.

איתן ברושי: אצל המשנה ליועץ המשפטי.

<יובל טלר חסון: לא מדובר בוויכוח.

<יובל טלר חסון: יש כבר הנחיה של היועץ המשפטי.

<יובל טלר חסון: כדי לממש את ההנחיה של היועץ המשפטי, צריך להגיע לחתימה על הסכם.

משה גפני: למה אי אפשר להעביר את הכסף דרך משרד החקלאות?

<יובל טלר חסון: להבנתי גם משרד החקלאות הוצע לו נושא הזה והוא מעדיף לעבוד דרך החטיבה.

<יובל טלר חסון: למיטב ידיעתי גם ראשי הרשויות מעדיפים לעבוד דרך החטיבה.

יצחק וקנין: דרך המלך.

אורלי לוי אבקסיס: השאלה לגבי הוראה של היועץ המשפטי, האם זה שיקול דעתך או שזאת הנחיה?

<יובל טלר חסון: הנחיית היועץ המשפטי היא שאין אפשרות להעביר להם תקציבים ללא חתימה על הסכם.

חיים ילין: ברור לך שמדינת ישראל, לפי השיחה הזאת, לא הייתה קמה.

<יובל טלר חסון: ככל שמשרד החקלאות רוצה לשנות את אופן ההפעלה, הנושא מצוי לפתחו של משרד החקלאות ולא לפתחו של משרד האוצר.

איתן ברושי: ממתי משרד האוצר צנוע כל כך?

איתן ברושי: כשאתם רוצים, אתם מתערבים בכל דבר.

איתן ברושי: אתם לא מבינים שיש כאן נזק בלתי סביר?

איתן ברושי: ההצעה שלי, כסנקציה על האוצר, היא שאם כסף לא עובר בזמן, יהיה לו מחיר.

איתן ברושי: יש עלייה בהתייקרויות, אני הייתי בעוטף עזה עת הוציאו טרקטורים מהעבודה וגנרטורים מאספקת חשמל ואנחנו נתקלנו בפנייה של גרעינים עירוניים שלא מקבלים תקציבים והם על סף רעב.

איתן ברושי: הגיע הזמן שהסיפור של החטיבה להתיישבות יסתיים.

איתן ברושי: לא יכול להיות שהמשנה ליועץ המשפטי תקבע כאן את הקצב.

איתן ברושי: צריך להחליט שזה נגמר.

איתן ברושי: אתה יודע שצריך לדפוק על השולחן וצריך להסדיר את זה.

עמר בר-לב: כאשר משרד אומר שהוא לא מוכן לקחת על עצמו אחריות והוא רוצה להעביר את זה לחטיבה להתיישבות, גם זה לא תקין במדינה נורמלית.

איתן ברושי: רק אתמול דיבתי עם אורי אריאל.

איתן ברושי: יש עוד דרכים כדי לא לתת את התשובה שפתאום משרד החקלאות יש לו אוטונומיה.

איתן ברושי: אתם לא נותנים אוטונומיה בהדברה.

איתן ברושי: אני חושב שצריך לכפות על האוצר להגיע להסדר שהכספים האלה יעברו ואם לא, יש להם ריבית והצמדה.

איתן ברושי: אם אתם לא מעבירים את הכסף בזמן, מעבר לעניין הציבורי - - -

<יובל טלר חסון: חבר הכנסת ברושי, זה פשוט לא נמצא לפתחו של משרד האוצר.

איתן ברושי: אין דבר כזה.

משה גפני: מבחינתי הדיון הסתיים.

איתן ברושי: אין כאן דיון אחד שבסוף לא סגור ששר האוצר הוא שר על.

איתן ברושי: יצאתם באוצר מעין קיסרות כזאת.

איתן ברושי: לכן האחריות מוטלת עלינו לחייב אותם כדי שהעניין הזה יוסדר ואם אפשר עוד לפני פסח.

איתן ברושי: לא יכול להיות אחרת.

משה גפני: מה קורה עם הכביש?

<יובל טלר חסון: כביש 232 תוקצב, גם תכנון וגם קידום זמינות.

<יובל טלר חסון: התהליכים האלה עוד לא הושלמו.

<יובל טלר חסון: ברגע שיושלם התכנון, יתוקצבו להפעלה.

חיים ילין: התכנון הסתיים.

<יובל טלר חסון: הוא לא הסתיים.

חיים ילין: אני סיימתי את התקציב הזה.

חיים ילין: כבר העברתם לי תקציב וכבר עשיתי את התכנון.

חיים ילין: עכשיו רוצים תכנון מחדש.

חיים ילין: אין לי מושג מי עושה את זה ואין לי מושג איך יוצאים למכרזים במע"צ.

משה גפני: אני מבקש מכל המשרדים שאתה התייחסת אליהם לקבל תשובות בכתב תוך שבוע ימים.

משה גפני: משרד התחבורה לא כאן.

משה גפני: משרד החקלאות.

משה גפני: אתם דורשים שזה יעבור דרך החטיבה להתיישבות?

<ישראל רוזיליו: אני לא יודע על זה.

אורלי לוי אבקסיס: אז מי יודע?

<ישראל רוזיליו: אנחנו הפעלנו את סעיף 37.

<ישראל רוזיליו: קיבלנו בקשות פי שלוש, חתכנו אותן גם באחוזים וגם בגובה ההשקעה והיום כמעט חצי - - -

חיים ילין: שלושים מיליון שקלים של מס מעסיקים נלקח על ידי האוצר ואנחנו מבקשים כבר שנה שתהיה הסבה לתשתיות.

<ישראל רוזיליו: עשרת מיליון השקלים האלה - - -

אורלי לוי אבקסיס: איך שלושים מיליון הגיעו לעשרה מיליון?

<ישראל רוזיליו: חלק מהם לא הוצאו כי הישובים לא יכולים לשאת בהשתתפות של ארבעים אחוזים.

<ישראל רוזיליו: הגענו לארבעים אחוזים.

אורלי לוי אבקסיס: איזו דרך נהדרת לחסוך את הכסף.

חיים ילין: זה כמו המצ'ינג של העניים שלא יכולים לשים אותו ולכן תמיד העשירים לוקחים אותו.

משה גפני: אני מבקש שהמנכ"ל יעביר לי בכתב את התשובה לגבי העניין הזה, שאי אפשר היה להשתמש בכסף כי לרשויות לא היה לתת.

<ישראל רוזיליו: לא.

<ישראל רוזיליו: אנחנו משתמשים בו.

<ישראל רוזיליו: חלק הודיעו לי שהם לא יוכלו לבצע.

משה גפני: כי אין להן את המצ'ינג.

<ישראל רוזיליו: בדיוק.

משה גפני: את ה-בדיוק הזה אני רוצה בכתב.

משה גפני: אני רוצה תשובה בתוך שבוע ימים.

משה גפני: אני מבקש תשובה לשאלות האלה שהועלו ואני רוצה את התשובות בכתב.

משה גפני: אני אבקש גם ממשרד התחבורה לקבל תשובות לגבי הכביש.

<יובל טלר חסון: רק לגבי הנושא של מס מעסיקים.

<יובל טלר חסון: התשלומים רטרואקטיבית.

<יובל טלר חסון: ב-2015 עדיין היה קיים מס מעסיקים ולכן התשלומים ב-2015 יוצאים עבור מס מעסיקים.

<יובל טלר חסון: התשלומים העתידיים יוסטו למטרות אחרות בהתאם לדיון עם ראשי הרשויות ועם משרד החקלאות.

חיים ילין: מה שאמרת עכשיו, זה חשוב מאוד.

<יובל טלר חסון: נאחר לפרוטוקול.

חיים ילין: חשוב מאוד.

חיים ילין: תודה רבה.

משה גפני: אני אבקש לברר את העניין הזה עם השרים.

משה גפני: אנחנו נצטרך לברר מה זה הסיפור הזה של הכסף שמשרד החקלאות על פי הנחיית היועץ המשפטי לא מבצע את זה למרות שהוא צריך לבצע ומבקש להעביר את זה דרך החטיבה להתיישבות אבל בינתיים בוויכוח הזה התושבים לא מקבלים את מה שמגיע להם.

משה גפני: זה דיון שנצטרך לקיים אותו.

משה גפני: אני שמח על דיון המעקב הזה כי פתאום התגלה כאן משהו מאוד מעניין.

משה גפני: בא אלי חבר הכנסת חיים ילין, וכל הזמן הוא בא אלי בטענות, ושואל אותי למה אני רב עם אגף התקציבים, יש כסף בצנרת, הם רוצים להעביר אותו ואני לא נותן להם להעביר.

משה גפני: אמרתי לחבר הכנסת חיים ילין שייקח את זה כטסט קייס.

משה גפני: אמרתי לו שאני הודעתי שאני מוכן להביא את זה מיד לדיון, קח מהם את ההעברה.

משה גפני: עכשיו מתברר שעם האמירות האלה אליו הם הסתירו בכלל ויכוח אחר לגמרי שהוא ויכוח פוליטי מהמדרגה הראשונה וזה על גבם של תושבי עוטף עזה.

מנואל טרכטנברג: הם בני ערובה.

משה גפני: מתנהל ויכוח, האם זה דרך משרד החקלאות או דרך החטיבה להתיישבות.

משה גפני: הם אומרים לחיים ילין שאני מעכב את זה.

משה גפני: אתה הבנת את זה?

חיים ילין: אני מתחיל להיות איש מאמין ואני אאמין רק לך.

משה גפני: תודה רבה.

משה גפני: כאמור, אני מבקש תשובות מהמשרדים ואנחנו נראה מה לעשות עם העניין הזה.

משה גפני: אנחנו עוברים לסעיף הבא שבסדר היום.